“หุ้นตระกูลป.” วิ่งคึก! รับ WTI-BRENT พุ่งแรง หลัง “เยอรมัน” จ่อร่วมวงแบนน้ำมัน “รัสเซีย”
“4 หุ้นตระกูลป.” วิ่งคึก! รับราคา WTI-BRENT พุ่งแรง หลังมีข่าวเยอรมนีอาจร่วมวงคว่ำบาตรน้ำมันจากรัสเซียเช่นเดียวกับประเทศสมาชิกรายอื่น ๆ ของสหภาพยุโรป (EU) ซึ่งสถานการณ์ดังกล่าวจะส่งผลให้อุปทานน้ำมันในตลาดโลกตึงตัวมากขึ้น
“4 หุ้นตระกูลป.” วิ่งคึก! รับราคา WTI-BRENT พุ่งแรง หลังมีข่าวเยอรมนีอาจร่วมวงคว่ำบาตรน้ำมันจากรัสเซียเช่นเดียวกับประเทศสมาชิกรายอื่น ๆ ของสหภาพยุโรป (EU) ซึ่งสถานการณ์ดังกล่าวจะส่งผลให้อุปทานน้ำมันในตลาดโลกตึงตัวมากขึ้น
29 เม.ย. 2565

ผู้สื่อข่าวรายงานว่า ณ เวลา 10:28 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 152.00 บาท บวก 4 บาท หรือ 2.70% สูงสุดที่ระดับ 152.50 บาท ต่ำสุดที่ระดับ 148.00 บาท ด้วยมูลค่าการซื้อขาย 650.56 ล้านบาท
ด้านราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 50.25 บาท บวก 1.50 บาท หรือ 3.08% สูงสุดที่ระดับ 50.75 บาท ต่ำสุดที่ระดับ 48.75 บาท ด้วยมูลค่าการซื้อขาย 434.66 ล้านบาท
ส่วนราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 37.75 บาท บวก 0.50 บาท หรือ 1.34% สูงสุดที่ระดับ 37.75 บาท ต่ำสุดที่ระดับ 37.25 บาท ด้วยมูลค่าการซื้อขาย 298.71 ล้านบาท
เช่นเดียวกับราคาหุ้น บริษัท ปตท. น้ำมันและการค้าปลีก จำกัด (มหาชน) หรือ OR อยู่ที่ระดับ 24.90 บาท บวก 0.50 บาท หรือ 2.05% สูงสุดที่ระดับ 24.90 บาท ต่ำสุดที่ระดับ 24.50 บาท ด้วยมูลค่าการซื้อขาย 289.46 ล้านบาท
โดยราคาหุ้นพลังงานปรับตัวเพิ่มขึ้นหลังสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันพฤหัสบดี (28 เม.ย.) หลังจากมีรายงานว่า เยอรมนีอาจจะร่วมวงคว่ำบาตรน้ำมันจากรัสเซียเช่นเดียวกับประเทศสมาชิกรายอื่น ๆ ของสหภาพยุโรป (EU) ซึ่งสถานการณ์ดังกล่าวจะส่งผลให้อุปทานน้ำมันในตลาดโลกตึงตัวมากขึ้น
ทั้งนี้ สัญญาน้ำมันดิบ WTI ส่งมอบเดือนมิ.ย. พุ่งขึ้น 3.34 ดอลลาร์ หรือ 3.3% ปิดที่ 105.36 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย. เพิ่มขึ้น 2.27 ดอลลาร์ หรือ 2.2% ปิดที่ 107.59 ดอลลาร์/บาร์เรล
ด้านหนังสือพิมพ์วอลล์สตรีท เจอร์นัลรายงานว่า คณะผู้แทนของเยอรมนีประจำสหภาพยุโรป ไม่ได้แสดงท่าทีคัดค้านการใช้มาตรการคว่ำบาตรน้ำมันจากรัสเซียอย่างเต็มรูปแบบ ตราบใดเยอรมนีมีเวลามากพอที่จะหาอุปทานทางเลือกอื่น
ขณะที่ นายโรเบิร์ต ฮาเบค รัฐมนตรีเศรษฐกิจเยอรมนีกล่าวว่า เยอรมนีซึ่งมีระบบเศรษฐกิจใหญ่ที่สุดใน EU อาจรับมือได้กับการที่ EU ตัดสินใจคว่ำบาตรน้ำมันของรัสเซีย และคาดหวังว่าเยอรมนีจะสามารถหาทางทดแทนน้ำมันรัสเซียด้วยอุปทานจากแหล่งอื่น
ทั้งนี้ ท่าทีดังกล่าวของเยอรมนีบ่งชี้ว่า เยอรมนีอาจเตรียมความพร้อมที่จะร่วมวงกับ EU ในการคว่ำบาตรน้ำมันจากรัสเซียอย่างเต็มรูปแบบ ซึ่งอาจจะส่งผลให้อุปทานน้ำมันในตลาดโลกเผชิญกับภาวะตึงตัวมากขึ้น
ทางด้านกระทรวงเศรษฐกิจรัสเซียคาดการณ์ว่า การผลิตน้ำมันของรัสเซียจะลดลงถึง 17% ในปีนี้ โดยได้รับผลกระทบจากมาตรการคว่ำบาตรของสหรัฐและชาติตะวันตก
อย่างไรก็ตาม นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 5 พ.ค.เพื่อกำหนดนโยบายการผลิตสำหรับเดือนมิ.ย.